**საქართველოს კანონი**

**სათამაშო ბიზნესის მოსაკრებლის შესახებ**

მუხლი 1. ზოგადი დებულებანი(22.12.2021 N 1193 ამოქმედდეს 2022 წლის 1 იანვრიდან)

ეს კანონი, საქართველოს კონსტიტუციის 67-ე მუხლისა და „მოსაკრებლების სისტემის საფუძვლების შესახებ“ საქართველოს კანონის შესაბამისად, განსაზღვრავს კანონით დადგენილ სათამაშო ბიზნესთან დაკავშირებით დაწესებული მოსაკრებლის სახეებსა და განაკვეთებს, გადახდის წესსა და ვადებს.

მუხლი 2. სათამაშო ბიზნესის მოსაკრებლის ცნება

1. სათამაშო ბიზნესის მოსაკრებელი, გარდა ლატარიის მოწყობისთვის დადგენილისა, არის აუცილებელი გადასახდელი მუნიციპალიტეტის ბიუჯეტში, ხოლო ლატარიის მოწყობისთვის დადგენილი სათამაშო ბიზნესის მოსაკრებელი არის აუცილებელი გადასახდელი სახელმწიფო ბიუჯეტში, რომლებიც დადგენილია სახელმწიფოს პოლიტიკური და ეკონომიკური ინტერესების შესაბამისად. (22.12.2021 N 1193 ამოქმედდეს 2022 წლის 1 იანვრიდან)

2. სათამაშო ბიზნესის მოსაკრებელს იხდიან ამ კანონის მე-3 მუხლით განსაზღვრული პირები ამავე კანონით დადგენილი ოდენობითა და წესით.

მუხლი 3. მოსაკრებლის გადამხდელი

1. სათამაშო ბიზნესის მოსაკრებლის გადამხდელები არიან პირები, რომლებიც ეწევიან სამეწარმეო საქმიანობას ლატარიების, აზარტული და მომგებიანი თამაშობებით და ასეთი საქმიანობა საქართველოს კანონმდებლობის შესაბამისად ექვემდებარება ნებართვით რეგულირებას. *(9.12.2011. N5453 ამოქმედდეს 2012 წლის 3 იანვრიდან)*

2. სათამაშო ბიზნესის მოსაკრებლის გადამხდელია აგრეთვე „ლატარიების, აზარტული და მომგებიანი თამაშობების მოწყობის შესახებ“ საქართველოს კანონით გათვალისწინებული ლატარიის მომწყობი (ორგანიზატორი). (22.12.2021 N 1193 ამოქმედდეს 2022 წლის 1 იანვრიდან)

მუხლი 4. მოსაკრებლის ობიექტები

სათამაშო ბიზნესის მოსაკრებლის ობიექტებია:

ა) სამორინეს მაგიდა, კლუბის მაგიდა და სათამაშო აპარატი; *(24.04.2012. N6056 ამოქმედდეს 2012 წლის 1 მაისიდან)*

 ბ) **ამოღებულია** (9.12.2011. N5453 ამოქმედდეს 2012 წლის 3 იანვრიდან)

 გ) წამახალისებელი გათამაშების საპრიზო ფონდი;

დ) სისტემურ-ელექტრონული ფორმით მოწყობილი თამაშობა (გარდა წამახალისებელი გათამაშებისა); (25.06.2020. №6490 ამოქმედდეს 2021 წლის 1 იანვრიდან)

ე) ლატარიის რეალიზებული ბილეთების ჯამურ ღირებულებასა და საპრიზო ფონდს შორის სხვაობა; (22.12.2021 N 1193 ამოქმედდეს 2022 წლის 1 იანვრიდან)

ვ) აზარტული ან/და მომგებიანი თამაშობის მოწყობის ნებართვით ორგანიზებული ობიექტის გარეთ განთავსებული, სისტემურ-ელექტრონული ფორმით მოწყობილი აზარტული ან/და მომგებიანი თამაშობის სალარო. *(9.12.2011. N5453 ამოქმედდეს 2012 წლის 3 იანვრიდან)*

მუხლი 5. მოსაკრებლის განაკვეთები *(30.12.2008 N 969)*

 სათამაშო ბიზნესის მოსაკრებლის განაკვეთების დიფერენცირება ხდება სათამაშო ბიზნესის სახეობის მიხედვით და განისაზღვრება:

 ა) თითოეულ სამორინეს მაგიდაზე – კვარტალში 20 000 ლარიდან 40 000 ლარის ჩათვლით; (16.12.2016. N99 ამოქმედდეს 2017 წლის 1 იანვრიდან)

 ბ) თითოეულ სათამაშო აპარატზე – კვარტალში 2 000 ლარიდან 4 000 ლარის ჩათვლით; (16.12.2016. N99 ამოქმედდეს 2017 წლის 1 იანვრიდან)

გ) **ამოღებულა** (9.12.2011. N5453 ამოქმედდეს 2012 წლის 3 იანვრიდან)

 დ) თითოეულ წამახალისებელ გათამაშებაზე – საპრიზო ფონდის 10%;

 ე) სისტემურ-ელექტრონული ფორმით მოწყობილ თამაშობაზე (გარდა წამახალისებელი გათამაშებისა) – კვარტალში 250 000 ლარიდან 300 000 ლარის ჩათვლით; (25.06.2020. №6490 ამოქმედდეს 2021 წლის 1 იანვრიდან)

ვ) ლატარიების მოწყობაზე − ლატარიის რეალიზებული ბილეთების ჯამურ ღირებულებასა და საპრიზო ფონდს შორის სხვაობის 10%; (22.12.2021 N 1193 ამოქმედდეს 2022 წლის 1 იანვრიდან)

ზ) აზარტული ან/და მომგებიანი თამაშობის მოწყობის ნებართვით ორგანიზებული ობიექტის გარეთ განთავსებული, სისტემურ-ელექტრონული ფორმით მოწყობილი აზარტული ან/და მომგებიანი თამაშობის თითოეულ სალაროზე − კვარტალში 1 500 ლარიდან 20 000 ლარის ჩათვლით; (16.12.2016. N99 ამოქმედდეს 2017 წლის 1 იანვრიდან)

თ) თითოეულ კლუბის მაგიდაზე – კვარტალში 4 000 ლარიდან 14 000 ლარის ჩათვლით. (16.12.2016. N99 ამოქმედდეს 2017 წლის 1 იანვრიდან)

  **შენიშვნა:** თუ სამორინეს მოწყობის ნებართვის მფლობელი კლუბის მაგიდას მხოლოდ აზარტული ტურნირის ჩატარებისათვის იყენებს, იგი უფლებამოსილია არ გადაიხადოს ამ ქვეპუნქტით გათვალისწინებული სათამაშო ბიზნესის მოსაკრებელი. *(24.04.2012. N6056 ამოქმედდეს 2012 წლის 1 მაისიდან)*

მუხლი 6. მოსაკრებლის ანგარიშგება და გადახდის წესი

1. წამახალისებელი გათამაშების ორგანიზატორი ვალდებულია სათამაშო ბიზნესის მოსაკრებელი წამახალისებელი გათამაშების ეტაპის დაწყებამდე გადაიხადოს. (25.06.2020. №6490 ამოქმედდეს 2021 წლის 1 იანვრიდან)

2. წამახალისებელი გათამაშების ორგანიზატორის მიერ გადასახდელი სათამაშო ბიზნესის მოსაკრებლის ოდენობაა წამახალისებელი გათამაშების ეტაპის საპრიზო ფონდის 10 პროცენტი. (25.06.2020. №6490 ამოქმედდეს 2021 წლის 1 იანვრიდან)

3. **ამოღებულია** *(28.06.2012 N 6573 ამოქმედდეს 2012 წლის 1 ოქტომბრიდან)*

31. **ამოღებულია**  *(28.06.2012 N 6573 ამოქმედდეს 2012 წლის 1 ოქტომბრიდან)*

4. წამახალისებელი გათამაშების, სამორინის, აზარტული კლუბის ან/და სათამაშო აპარატების სალონის მოწყობის ნებართვის მფლობელი, სისტემურ-ელექტრონული ფორმით მოწყობილი თამაშობის (გარდა წამახალისებელი გათამაშებისა) ორგანიზატორი სათამაშო ბიზნესის მოსაკრებელს იხდის მოსაკრებლის გადახდის ნიშნის შეძენისას. (25.06.2020. №6490 ამოქმედდეს 2021 წლის 1 იანვრიდან)

 5. მოსაკრებლის გადახდის ნიშანი არის წამახალისებელი გათამაშების ეტაპის საპრიზო ფონდისთვის, სამორინის მაგიდისთვის, კლუბის მაგიდისთვის, სათამაშო აპარატისთვის, სისტემურ-ელექტრონული ფორმით მოწყობილი თამაშობისთვის (გარდა წამახალისებელი გათამაშებისა) ელექტრონულად გაცემული ნიშანი, რომელიც ადასტურებს სათამაშო ბიზნესის მოსაკრებლის გადახდას და თამაშობის ორგანიზატორის მიერ თამაშობის მოწყობის ადგილზე სამორინის მაგიდის, კლუბის მაგიდის, სათამაშო აპარატის დადგმის, წამახალისებელი გათამაშების ეტაპის გამართვისა და სისტემურ-ელექტრონული ფორმით მოწყობილი თამაშობის მოწყობის უფლებას. (25.06.2020. №6490 ამოქმედდეს 2021 წლის 1 იანვრიდან)

 6. მოსაკრებლის გადახდის ნიშანი უნდა შეიცავდეს: *(8.11.2011 N 5249 ამოქმედდეს გამოქვეყნებიდან მე-15 დღეს)*

ა) სათამაშო ბიზნესის მოსაკრებლის ობიექტების მიხედვით მინიჭებულ ნუმერაციის ველს (დიაპაზონს), რომლის ფარგლებშიც გაიცემა მოსაკრებლის გადახდის ნიშნები;

ბ) მოსაკრებლით დაბეგვრის პერიოდს (გარდა წამახალისებელი გათამაშებისა). (25.06.2020. №6490 ამოქმედდეს 2021 წლის 1 იანვრიდან)

7. ამოღებულია *(8.11.2011 N 5249 ამოქმედდეს გამოქვეყნებიდან მე-15 დღეს)*

8. თამაშობის ორგანიზატორი (გარდა წამახალისებელი გათამაშების ორგანიზატორისა) საანგარიშო კვარტალის დაწყებამდე საგადასახადო ორგანოში იძენს მოსაკრებლის გადახდის ნიშანს დაბეგვრის ობიექტის ფაქტობრივი განთავსების ტერიტორიაზე მოქმედი სათამაშო ბიზნესის მოსაკრებლის განაკვეთის მიხედვით. (25.06.2020. №6490 ამოქმედდეს 2021 წლის 1 იანვრიდან)

9. სათამაშო ბიზნესის მოსაკრებლის ობიექტის მიხედვით მინიჭებული ნუმერაციის ველი (დიაპაზონი) საგადასახადო ორგანოში თამაშობის ორგანიზატორის სახელზე აღირიცხება. (25.06.2020. №6490 ამოქმედდეს 2021 წლის 1 იანვრიდან)

10. ამოღებულია *(8.11.2011 N 5249 ამოქმედდეს გამოქვეყნებიდან მე-15 დღეს)*

11. მოსაკრებლის გადახდის ნიშნების შეძენის, ნუმერაციის ველის (დიაპაზონის) გამოყოფის, აგრეთვე უმოქმედო დაბეგვრის ობიექტების დალუქვის წესებს ადგენს საქართველოს ფინანსთა მინისტრი. *(8.11.2011 N 5249 ამოქმედდეს გამოქვეყნებიდან მე-15 დღეს)*

12. ლატარიის მომწყობი (ორგანიზატორი) ვალდებულია სახელმწიფო ბიუჯეტში ყოველკვარტალურად გადაიხადოს მოსაკრებელი არაუგვიანეს საანგარიშო კვარტალის მომდევნო თვის 15 რიცხვისა. ამ პუნქტით განსაზღვრული მოსაკრებელი დაიანგარიშება და გადაიხდება საქართველოს მთავრობის დადგენილებით დადგენილი წესის შესაბამისად. (22.12.2021 N 1193 ამოქმედდეს 2022 წლის 1 იანვრიდან)

მუხლი 7. მოსაკრებლის გადახდის ადმინისტრირება

1. ამ კანონით განსაზღვრული მოსაკრებლის გადახდის ადმინისტრირება ევალებათ საგადასახადო ორგანოებს.

2. საგადასახადო ორგანოები სათამაშო ბიზნესის მოსაკრებლის გადახდის ადმინისტრირებას ახორციელებენ საქართველოს საგადასახადო კოდექსით დადგენილი წესებით. *(17.09.2010 N 3594 ამოქმედდეს 2011 წლის 1 იანვრიდან)*

მუხლი 8. პასუხისმგებლობა *(17.0892010 N 3594 ამოქმედდეს 2011 წლის 1 იანვრიდან)*

ამ კანონის დარღვევისათვის სათამაშო ბიზნესის მოსაკრებლის გადამხდელს დაეკისრება საქართველოს საგადასახადო კოდექსით განსაზღვრული სანქციები და სხვა პასუხისმგებლობა საქართველოს კანონმდებლობით დადგენილი წესით.

მუხლი 9. გარდამავალი და დასკვნითი დებულებანი

1. **ამოღებულია** (22.12.2021 N 1193 ამოქმედდეს 2022 წლის 1 იანვრიდან)

2. ეს კანონი ამოქმედდეს 2007 წლის 1 იანვრიდან.

 საქართველოს პრეზიდენტი მიხეილ სააკაშვილი

თბილისი,

2006 წლის 29 დეკემბერი.

N 4250 - რს